
ΑΠΟΛΟΓΙΣΜΟΣ ΚΑΙ ΒΕΑΙΩΣΗ ΚΑΛΗΣ ΕΚΤΕΛΕΣΗΣ 

Την Κυριακή 10 Μαΐου 2026 πραγματοποιήθηκε με μεγάλη επιτυχία ο 7ος Ποδηλατικός Γύρος Δήμου Μαραθώνα, με την πολύτιμη στήριξη και χρηματοδότηση της Περιφέρειας Αττικής και υπό την αιγίδα της Ελληνικής Ομοσπονδίας Ποδηλασίας.
Η φετινή διοργάνωση ήταν αφιερωμένη στη μνήμη των θυμάτων της φονικής πυρκαγιάς στο Μάτι, της 23ης Ιουλίου 2018, και έφερε το όνομα «Γρηγόρης, Εβίτα, Ανδρέας Φύτρος», τιμώντας με σεβασμό και συγκίνηση τη μνήμη τους.
Πρόκειται για μια διοργάνωση μη αγωνιστικού χαρακτήρα, χωρίς κόστος συμμετοχής, η οποία είχε ως βασικό σκοπό να ενώσει μικρούς και μεγάλους μέσα από τον αθλητισμό, τη μνήμη, την αγάπη και την κοινωνική συμμετοχή. Οι συμμετέχοντες είχαν την ευκαιρία να περάσουν ένα όμορφο πρωινό, συμμετέχοντας σε μια δράση που πραγματοποιήθηκε με σκοπό να μην ξεχάσουμε ποτέ όσα συνέβησαν εκείνη την ημέρα, σε αυτόν τον τόπο.
Συνολικά έλαβαν μέρος 757 ποδηλάτες όλων των ηλικιών, από 2 έως 76 ετών, οι οποίοι μπορούσαν να επιλέξουν μία από τις τρεις διαδρομές της διοργάνωσης.
Ιδιαίτερη αναφορά αξίζει στην Περιφέρεια Αττικής, η οποία στήριξε ουσιαστικά τη διοργάνωση, καθώς όλες οι παροχές προς τους συμμετέχοντες και οι ανάγκες της εκδήλωσης επιχορηγήθηκαν από την Περιφέρεια Αττικής. Η συμβολή της υπήρξε καθοριστική για την άρτια, ασφαλή και αξιοπρεπή πραγματοποίηση του 7ου Ποδηλατικού Γύρου Δήμου Μαραθώνα.
Στη διοργάνωση συμμετείχαν εθελοντικά 83 εθελοντές από αθλητικούς και πολιτιστικούς συλλόγους της περιοχής, καθώς και τρεις ομάδες δασοπυροσβεστών. Σημαντική ήταν επίσης η συμβολή της Τροχαίας Αττικής και της Δημοτικής Αστυνομίας του Δήμου Μαραθώνα, που συνέβαλαν καθοριστικά στην ασφαλή διεξαγωγή της εκδήλωσης.
Σε όλους τους συμμετέχοντες δόθηκαν αναμνηστικά διπλώματα συμμετοχής, μπλουζάκια και μετάλλια, ως ένδειξη συμμετοχής και τιμής σε μια ξεχωριστή ημέρα μνήμης και αθλητισμού.
Η μεγάλη διαδρομή, μήκους 13,5 χιλιομέτρων, τερμάτισε στον Ναυτικό Όμιλο Ματιού, όπου πραγματοποιήθηκε και η λήξη της διοργάνωσης, μέσα σε κλίμα συγκίνησης, ενότητας και αισιοδοξίας.
Ο Δήμος Μαραθώνα ευχαριστεί θερμά την Περιφέρεια Αττικής για την ουσιαστική στήριξη και επιχορήγηση της διοργάνωσης, την Ελληνική Ομοσπονδία Ποδηλασίας για την αιγίδα, όλους τους εθελοντές, τους συλλόγους, τις ομάδες δασοπυροσβεστών, την Τροχαία Αττικής, τη Δημοτική Αστυνομία και φυσικά όλους τους συμμετέχοντες που τίμησαν με την παρουσία τους τον 7ο Ποδηλατικό Γύρο Δήμου Μαραθώνα.
Ανανεώνουμε το ραντεβού μας για την επόμενη διοργάνωση, τον 8ο Ποδηλατικό Γύρο Δήμου Μαραθώνα, τον Μάιο του 2027.


Ο Αντιδήμαρχος Αθλητισμού                                  
Αναστάσιος Χρυσίνας

